DA Den Europæiske Unions Tidende CE 65/156

(2004/C 65 E/171)

SKRIFTLIG FORESPØRGSEL E-2453/03

af Erik Meijer (GUE/NGL) til Kommissionen

(23. juli 2003)

Om: Eurostat: Datoen for den første konstatering af bedrageri og den simple mulighed for indblik i kontrakter med virksomheder og kontraktbeløbene pr. virksomhed

1. Siden hvor længe har Kommissionen haft kendskab til Eurostats kontakter med tvivlsomme virksomheder, den omstændighed, at der blev modtaget store beløb (i mellemtiden mindst 900 000 EUR) fra skjulte konti til køb af statistiske oplysninger via datashops, og at en række tjenestemænd har mulighed for at disponere over disse penge? Har Kommissionen haft kendskab hertil siden 1997, siden 1999 eller først siden 2001? Er Kommissionen enig i, at Kommissionens interne korrespondance, dvs. skrivelse ESTAT/G-0/CD/sb/000347 og skrivelse PRODI(2000)A/291246.--/1, giver indtryk af, at Kommissionens formand, Prodi, havde kendskab til sagen forud for den dato, som Kommissionen har anført?

2. Har Kommissionen kendskab til, at uregelmæssighederne i forbindelse med kontrakter med Eurostat eventuelt også omfatter et stort antal virksomheder, som f.eks. Worldsystems, Eurocost, Eurogramme, TES, GIM, DEBA, Planistat og CESD, og at det i denne forbindelse drejer sig om langt større beløb? Har Kommissionen kendskab til, at den kun ved et simpelt klik på det interne bogføringssystem »Sincom« kan give præcise oplysninger om, i hvilke perioder disse virksomheder har haft kontrakt med Eurostat, og hvilke beløb pr. virksomhed, der her er tale om? Er Kommissionen rede til at forelægge disse oplysninger for mig og andre medlemmer af Europa-Parlamentet?

Svar afgivet på Kommissionens vegne af Pedro Solbes Mira

(22. september 2003)

Kommissionen har besvaret disse spørgsmål under høringer i Budgetkontroludvalget, særlig på høringen den 17. og 30. juni 2003. Så snart Kommissionen fik kendskab til oplysningerne, tog den straks de fornødne skridt. I denne forbindelse henviser Kommissionen det ærede medlem til Kommissionens afgørelser af 9. og 23. juli 2003.

Det e-brev, der den 13. november 2000 blev sendt til Kommissionens formand, og som det ærede medlem omtaler, var holdt i en generelt polemisk tone, og det konkrete formål var uklart. Forfatteren skitserede sine overvejelser om en række spørgsmål, f.eks. modet hos visse kommissionsmedlemmer og fremstående personligheder (Monnet, Shumann), side om side med andre — til tider ret kryptiske — bemærkninger. Det var kort sagt svært for enhver læser, der ikke var inde i sagen, at forstå det egentlige formål med brevet. Som det er gængs praksis i sådanne sager, blev brevet videresendt direkte til den berørte tjenestegren (i dette tilfælde Eurostat) til »behørig behandling«. Denne tjenestegren behandlede, hvad der lod til at være dokumentets »operationelle« del, dvs. forfatterens erklærede ønske om en intern revisionsberetning om Eurocost. I svaret blev det beskrevet, hvordan sagen lå på dette tidspunkt, dvs. at den pågældende beretning var blevet sendt til de kompetente tjenestegrene, der behandlede den efter de gældende regler om tavshedspligt i sådanne sager.

Den 11. juni 2003 lod Kommissionen den interne revisionstjeneste gennemføre en revision af Eurostatkontrakterne. Den 9. juli 2003 modtog Kommissionen en foreløbig beretning fra den interne revisions-tjeneste og en gennemgang (foretaget af GD BUDG) af de revisionsberetninger, de interne revisionsenheder havde udarbejdet om Eurostat. Kommissionen traf afgørelse i overensstemmelse hermed og orienterede Parlamentet herom. Nærmere bestemt blev der nedsat en særlig taskforce under ledelse af direktøren for Det Europæiske Kontor for Bekæmpelse af Svig (OLAF). Ifølge Kommissionens afgørelse af 23. juli 2003 har den særlige Eurostat-taskforce (TFES) til opgave at udarbejde en beretning til Kommissionen om de forskellige administrative aspekter af Eurostat-akterne. Hverken taskforcens eller den interne revisions-tjenestes arbejde er afsluttet. Det er Kommissionens erklærede mål med jævne mellemrum at orientere Parlamentet om sagernes gang.

Kommissionen meddelte allerede i forbindelse med dechargeproceduren for 2001, at den er ved at udvikle en central database med kontrakter. De oplysninger, det ærede medlem ønsker, skal skaffes via den »data warehouse«-applikation, der tilvejebringer data om bevillinger, som der er indgået forpligtelser for over for tredjemand. Kommissionen har allerede i sine svar på andre nylige forespørgsler fra medlemmer af Parlamentet redegjort udførligt for forpligtelser indgået med og betalinger til de fleste af de enheder, det ærede medlem nævner.